જુલાઈના પ્રથમ અઠવાડિયામાં દિલ્હીના બુરાડી સંત નગરમાં એક જ પરિવારના ૧૧ લોકોએ ગળે ફાંસો ખાઈ આત્મહત્યા કરી લીધી. તપાસ ચાલુ છે. કોઈ ઢોંગી ધુતારાએ એમને અંધશ્રદ્ધાની જાળમાં ફસાવીને એકસાથે આખા પરિવારનો જીવ લઈ લેવા માટે પ્રેર્યા હોય અને આ પરિવારે મોક્ષની પ્રાપ્તિ માટે સામૂહિક આત્મહત્યા કરી હોય તેવું કહેવાય છે. આ લખાઈ રહ્યું છે ત્યારે ઝારખંડના હઝારીબાગમાં એક જ પરિવારના છ લોકોએ સામૂહિક આત્મહત્યા કરવાનો કિસ્સો બહાર આવ્યો છે. બુરાડીની ઘટનામાં કારણ સ્પષ્ટ નથી. ઝારખંડની ઘટનામાં પરિવારનું દેવું વધી જતા સામૂહિક આત્મહત્યા થઈ છે. ઘટનાનાં કારણો ગમે તે હોય પરંતુ તેના મૂળમાં ઊંડા ઉતરીએ તો આ પ્રશ્ર્ન પરિવારનો પ્રશ્ર્ન છે. પારિવારિક જીવન જ્યારે પડકારરૂપ થઈ જાય અને પરિવારના મોભી પણ આવેલી સમસ્યાનો ઉકેલ ના લાવી શકે અથવા કોઈ પરિવાર અંધશ્રધ્ધા તરફ ધકેલાય ત્યારે સમાજમાં આવી દુર્ઘટનાઓ બનતી હોય છે. આથી સામૂહિક આત્મહત્યાની આવી ઘટનાઓમાં પારિવારિક મુદ્દો પણ ઉપસ્થિત થાય છે. ઉપરાંત આ ઘટના બન્યા બાદ મીડિયામાં થયેલી ચર્ચામાં બીજો પણ એક મુદ્દો ઉઠ્યો. જેમાં કેટલાક લોકોએ હિન્દુ ધર્મ અને અંધશ્રધ્ધાને લઈને મનઘંડત ચર્ચાઓ કરી હિન્દુ ધર્મને સામૂહિક આત્મહત્યા સાથે સાંકળી બદનામ કરવાની કોશિષ કરી. હિન્દુ ધર્મ જીવનવૃત્તિ શીખવે છે જ્યારે આ સામૂહિક આત્મહત્યાઓ પરિવારમાં વકરેલી મૃત્યુવૃત્તિનું પરિણામ છે. ખરેખર તો આવી ઘટનાઓ અટકાવવા માટે પરિવારમાં સદ્ગુણોનું સિંચન આવશ્યક છે.